תחנת הרכבת כפר סבא – נורדאו

תחנת הרכבת כפר סבא – נורדאו (א' קוסטיוק) היא תחנת נוסעים של רכבת ישראל הממוקמת על מסילת השרון, וצמודה לכביש 531 בין הערים הוד השרון וכפר סבא ולרחוב נורדאו המחבר ביניהן.

היסטוריה
רקע היסטורי
תחנת הרכבת הראשונה באזור כפר סבא הוקמה בתחילת המאה ה-20 במזרח העיר על מסילת הרכבת חיפה-ירושלים (המסילה המזרחית) והייתה ידועה בשם תחנת הרכבת אייל או תחנת הרכבת קלקיליה. ב-1959 הוחלט על הקמת שלוחת רכבת חדשה מהמסילה המזרחית לאזור התעשייה כפר סבא, במטרה לשרת את המפעלים "סולפק" לערגול ברזל, המחסנים המרכזיים של מועצת שיווק הבטנים ואת בית האריזה של החברה לעיבוד תוצרת חקלאית יכין-חק"ל. השלוחה החלה לפעול ב-3 בינואר 1961 כאשר רכבת ראשונה הגיעה לבית האריזה. טקס החנוכה הרשמי של השלוחה ובית האריזה נערך ב-19 בינואר 1961.

ב-1990 הכינה חברת התכנון הצרפתית "סופרטו" תוכנית מתאר ארצית עבור רכבת ישראל, שכללה קו רכבת פרוורית חדש בין תל אביב לרעננה וכפר סבא (תוכנית שהושלמה רק בשנת 2020 עם הפעלת מסילת השרון לכל אורכה). בסוף 1990 הועלתה הצעה חליפת, על הקמת קו המבוסס ברובו על תוואי מסילות הברזל הקיים עד כפר סבא בלבד, כפתרון זמני עד הקמת התוואי המלא.

הקמת התחנה
בשנת 1998 הכריז מנכ"ל הרכבת עמוס עוזני על פרויקט פיתוח קו הרכבת תל אביב-פתח-תקוה-כפר-סבא בהשקעה של 650 מיליון שקל. הפרויקט התבסס על שדרוג ושיקום מסילת הירקון, שיקום קטע במסילה המזרחית ההיסטורית וסלילת קטע קצר חדש לתחנת נוסעים שתוקם על גבול כפר סבא. הפרויקט באותה עת לא כלל את סלילת המשך המסילה לכיוון רעננה וחיבור למסילת החוף. ב-8 במרץ 1999 קיבלה ממשלת ישראל את הצעת ההחלטה של שר התשתיות, אריאל שרון, שלפיה יפורסם מכרז ליזמים פרטיים, להקמת ולהפעלת הקו. בשנת 2000 קיבלה חברת חוצה ישראל את אחריות לבדיקת הכדאיות הכלכלית של הקמת הפרויקט באמצעות זכיין שיפעל בשיטת בנה-הפעל-העבר (BOT). הבדיקה קבעה כי ההכנסות מהפעלת הקו לא יכסו את עלות הקמת התשתית. לפיכך למגזר הפרטי לא יהיה כדאי מבחינה כלכלית לממנו. עוד העלתה הבדיקה כי ההכנסות מהפעלת הקו גם לא יצדיקו מימון רכישת הקרונות. בשל כך אישר באוגוסט 2000 ראש הממשלה אז, אהוד ברק, הצעה לפיה רכבת ישראל היא זו שתקים את מסילת הרכבת מתל אביב לכפר סבא במימון המדינה, והפעלת הקו תיעשה באמצעות גוף פרטי שייבחר במכרז.

בשנת 2000, הושלם שדרוג מסילת הירקון ופתיחת קו הרכבת תל אביב - תחנת הרכבת ראש העין – דרום. ביוני 2001 ועדת השרים לכלכלה, החליטה להשלים את עבודות התשתית בקו, שכלולו הקמת מסילה כפולה לראש העין (המסילה אז הייתה בודדת) ומסילה בודדת לכפר סבא, ולבחור מפעיל לקו. ביוני 2002, הודיעה שר התחבורה, אפרים סנה שהפעלת הקו לא תיעשה על ידי יזם פרטי. זאת לאחר קבלת חוות דעת של אנשי מקצוע, שלפיהן ההפרדה בין האחריות על התשתית לאחריות על ההפעלה אינה בטיחותית ובעייתית מבחינת השירות לנוסעים. בין היתר טענו כי היקפה המצומצם של רשת המסילות בישראל, שכל קוויה מתנקזים לערוץ האיילון, יקשה על התיאום בין המפעילים השונים. באותה עת החלו העבודות על המשך המסילה לכיוון כפר סבא. העבודות כללו סלילה מחדש של קטע המסילה המזרחית בין צומת ראש העין ובין צומת חמד וסלילת מסילה חדשה מצומת חמד מערבה לכיוון כפר סבא, ועליה הוקמה תחנת הרכבת כפר סבא בסמוך לרחוב נורדאו.

ב-13 באפריל 2003 נפתח הקו אל תחנת כפר סבא (שנקראה אז "הוד השרון-כפר סבא"), יחד עם תחנת הרכבת רמלה והמבנה הקבוע של תחנת הרכבת ראש העין – צפון שגם החלו לפעול באותו יום. ביום הראשון להפעלת הקו נסעו בו כ-1,000 בני אדם.

ב-24 באפריל, אחד־עשר ימים בלבד לאחר פתיחת התחנה, מחבל של גדודי חללי אל-אקצא ביצע בה פיגוע התאבדות. בפיגוע נרצח מאבטח התחנה אלכסנדר קוסטיוק, עולה מאוקראינה. זמן קצר לאחר מכן הוחלט לקרוא לתחנה על שמו.

עד שנפתחה תחנת הרכבת הוד השרון – סוקולוב, נקראה התחנה בשם "תחנת הרכבת הוד השרון – כפר סבא".

החל ממרץ ועד סוף חודש יוני 2020 הושבתה תנועה הרכבות עקב התפשטות נגיף הקורונה. רכבת ישראל ניצלה את ההשבתה לשיפורים ושדרוגים של תשתיות ובין היתר החלה בעבודות לשדרוג המסילה המזרחית באזור מחלף אלישמע. במסגרת העבודות פורק מקטע גדול של פסים וקו "הנגב המערבי" (באר שבע - רעננה) פוצל לשני קווים: באר שבע - ראש העין צפון וכפר סבא - הרצליה. הקו החדש איפשר לנוסעי ערי השרון להגיע בזמן מהיר יותר להרצליה ומשם להחליף רכבת לכיוון דרום. הקו פעל עד לספטמבר 2020 והתחנה נסגרה, בחודש פברואר 2021 התחנה חזרה לפעילות.

ב-19 בנובמבר 2021 הושלמה בתחנה התקנתה של מערכת הזנה חשמלית עילית על ידי חברת SEMI הספרדית. המערכת מספקת מתח חילופין של 25 אלף וולט בתדירות של 50 הרץ ומאפשרת לציוד נייד רכבתי בעל פנטוגרף לפעול בתחנה. כיום יש לרכבת ישראל קטרי בומברדייה טראקס הגוררים קרונות דאבל דק מאותו יצרן וקרונועים חשמליים מדגם Desiro HC תוצרת סימנס.

ב-25 בדצמבר 2021 החל לפעול בתחנה קו נוסעים חשמלי מהרצליה לאשקלון במקום קו הנוסעים שפעל מהרצליה ועד באר שבע מרכז דרך קו הנגב המערבי.

ב-2024 החלו עבודות לשדרוג התחנה והארכת רציפי התחנה לאורך של כ-350 מטרים. במסגרת העבודות משודרגות מערכות הבטיחות וכיבוי האש ומתבצע
קירוי רציפים. בנוסף משודרגות גם התשתיות המסילתיות - הוגבהו מסילות התחנה, ומוחלף מפלג דאבל קרוס המאפשר מעבר רכבות בין שתי המסילות. העבודות מבוצעות ללא השבתה של התחנה באזור בו עוברות רכבות, מכוניות בכביש 531 (העוטף את התחנה) ובסביבת חשמול פעילה. העבודות תוכננו על ידי וקסמן גרופ.

בסוף ספטמבר 2025 הוארך שירות הרכבות עד לתחנת אופקים.

מבנה התחנה
לתחנה שני רציפי צד המחוברים באמצעות מעבר תת-קרקעי אל הכניסה. היציאה מהתחנה אפשרית מכניסה צפונית (כפר סבא) בלבד.

450px

שמאל|ממוזער|250px|רכבת בתחנה

שירות הרכבות בתחנה

תחנה זו משמשת כתחנת ביניים בקו אופקים - הרצליה. בשעות השיא עוצרות בתחנה ארבע רכבות בשעה לכל כיוון; ארבע לכיוון הרצליה, שתיים לאשקלון, אחת לאשדוד עד הלום ואחת לראשון לציון משה דיין. בשעות השפל עוצרות בתחנה שתי רכבות בשעה בכל כיוון. במסלול המלא לאופקים/מאופקים חלק מהרכבות לא עוצרות בתחנות בת ים וחולון.

קווי אוטובוס העוברים בתחנה
מקרא סימנים:
 ♿ - אוטובוס עירוני נגיש
 🔄 - קו סיבובי (מעגלי)
 🚆 - קו הזנה המותאם לזמני הרכבת

קומפעילמסלולהערות נוספות2מטרופוליןמסוף קפלן ← גבעת אשכול ← התע"ש ← רכבת נורדאו ← ויצמן ← קניון ערים ← קריית חינוך ← בי"ח מאיר ← מסופון רמז ← בי"ח מאיר ← ויצמן ← רכבת נורדאו ← התע"ש ← גבעת אשכול ← מסוף קפלן♿🔄3רכבת נורדאו ← ויצמן ← קניון ערים ← רח' הכרמל ← חצרות הדר ← מוצקין ← משכנות ← רח' הכרמל ← קניון ערים ← ויצמן ← רכבת נורדאו♿🔄8אזור תעשייה - רכבת נורדאו - רח' הצברים/רח' רופין - רח' תל חי - ויצמן - קניון ערים - קריית חינוך - בי"ח מאיר - הזמר העברי - קניון כפר סבא הירוקה - השכונה הירוקה♿13אזור תעשייה - רכבת נורדאו - מרכז העיר - קניון ערים - בית חולים מאיר - שיכון עליה - בית ברל - רמת הכובש - טירה - טייבה - קלנסווה17רכבת נורדאו - תחנה מרכזית - מרכז העיר - קניון ערים - בית חולים מאיר - שיכון עליה - בית ברל21תחנה מרכזית - רכבת נורדאו - קניון G - בית עלמין - כוכב יאיר צור יגאל65רכבת נורדאו - הוד השרון מתחם 2000 - גיל עמל♿🚆 בשעות העומס בלבד79תנופהכפר סבא - צומת אלפי מנשה - צופים - מעלה שומרון - קרני שומרון - קדומים81כפר סבא - קרני שומרון - קדומים82כפר סבא - מעלה שומרון - קרני שומרון93כפר סבא - אלפי מנשה118מטרופוליןכפר סבא - צור יצחק134תנופהכפר סבא - אלפי מנשה174כפר סבא - שער אפרים - אבני חפץ - עינב - שבי שומרון - קדומים

קישורים חיצוניים

 תחנת הרכבת כפר סבא - נורדאו, באתר האינטרנט של רכבת ישראל
 היסטוריה של שלוחת הרכבת לכפר סבא, באתר "מסמכים היסטוריים: כפר-סבא"

הערות שוליים

כפר סבא
קטגוריה:כפר סבא: תחבורה
קטגוריה:כפר סבא: מבנים
קטגוריה:הנצחת מקס נורדאו
קטגוריה:ישראל: תחנות רכבת לפי עיר